b'\n_START_ARTICLE_\nGeorg Wilhelm Richmann\n_START_PARAGRAPH_\nGeorg Wilhelm Richmann (vn. \xd0\x93\xd0\xb5\xd0\xbe\xd1\x80\xd0\xb3 \xd0\x92\xd0\xb8\xd0\xbb\xd1\x8c\xd0\xb3\xd0\xb5\xd0\xbb\xd1\x8c\xd0\xbc \xd0\xa0\xd0\xb8\xd1\x85\xd0\xbc\xd0\xb0\xd0\xbd; 11. juuli/22. juuli 1711 P\xc3\xa4rnu \xe2\x80\x93 26. juuli/6. august 1753 Peterburi) oli Eestis s\xc3\xbcndinud, baltisaksa p\xc3\xa4ritolu Vene f\xc3\xbc\xc3\xbcsik._NEWLINE_Richmanni isa Wilhelm Richmann suri enne poja s\xc3\xbcndimist, aastal 1710 katku ja ema abiellus uuesti. Richmann \xc3\xb5ppis aastatel 1725\xe2\x80\x931729 Tallinna Linna Keiserlikus G\xc3\xbcmnaasiumis. Aastal 1729 asus ta \xc3\xb5ppima Halle \xc3\x9clikooli usuteadust, kuid aastal 1730 l\xc3\xa4ks \xc3\xbcle Jena \xc3\x9clikooli, kus \xc3\xb5ppis loodusteadusi. Aastal 1732\xe2\x80\x931735 oli ta krahv Heinrich Johann Friedrich Ostermanni laste kodu\xc3\xb5petaja._NEWLINE_Aastal 1735 v\xc3\xb5eti Richmann Peterburi Teaduste Akadeemia liikmeks, olles aastail 1735\xe2\x80\x931740 nn palgaline \xc3\xbcli\xc3\xb5pilane, aastatel 1740\xe2\x80\x931741 oli ta adjunkt. Aastatel 1741\xe2\x80\x931745 oli ta Peterburi Teaduste Akadeemia erakorraline f\xc3\xbc\xc3\xbcsikaprofessor, aastatel 1745\xe2\x80\x931753 aga korraline f\xc3\xbc\xc3\xbcsikaprofessor (ja akadeemik). Aastal 1753 suri v\xc3\xa4lgul\xc3\xb6\xc3\xb6gi tagaj\xc3\xa4rjel, kui tegi katset "piksemasinaga"._NEWLINE_Keiserliku Peterburi Teaduste Akadeemia liikmena, Mihhail Lomonossovi eakaaslase ja s\xc3\xb5brana, uuris ta mitmeid loodusn\xc3\xa4htusi. Tema sulest ilmus sadakond teadust\xc3\xb6\xc3\xb6d. Aastal 1744 tuletas ta kalorimeetria p\xc3\xb5hivalemi, mis kehtib homogeense vedeliku korral. Eriline huvi valdas Richmanni aga atmosf\xc3\xa4\xc3\xa4rielektri uurimise vastu. Oma uuringute fikseerimiseks leiutas ta aastal 1745 elektromeetri ja konstrueeris elektrostaatilise masina. \xc3\x9cheaegselt Ameerikas t\xc3\xb6\xc3\xb6tava Benjamin Frankliniga leiutas Richmann Peterburis piksevarda. 6. augustil 1753 \xc3\xb5nnestus tal pikseelekter oma maandamata vardaga kinni p\xc3\xbc\xc3\xbcda, ent katse l\xc3\xb5ppes traagiliselt \xe2\x80\x93 teadlane hukkus t\xc3\xb6\xc3\xb6postil.'